钦定古今图书集成/明伦汇编/官常典/第709卷 > 耿武 闵纯
## 钦定古今图书集成/明伦汇编/官常典/第709卷 > 耿武 闵纯

按《通鉴纲目》：初平二年，袁绍逐冀州牧韩馥，自领州
事。初，何进遣张扬募兵并州，会进败，扬留上党，有众
数千人，至是归袁绍于河内，与南单于屯漳水。韩馥
以豪杰多归心袁绍忌之，阴节其粮，欲使离散。绍客
逢纪谓绍曰：“将军举大事而仰人资给，不据一州，无
以自全。韩馥庸才，可密要公孙瓒，使取冀州，馥必骇
惧，因遣辩士为陈祸福。馥迫于仓卒，必有逊让。”绍以
书与瓒，瓒遂引兵至，馥与战，不利。会董卓入关，绍还
军延津，使馥所亲辛评、荀谌、郭图等说馥曰：“公孙瓒
将燕、代之卒，乘胜来南，其锋不可当。袁车骑引军东
向，其意亦未可量也。窃为将军危之。”馥惧曰：“然则为
之奈何？”谌曰：“君自料宽仁容众，孰与袁氏？智勇过人，
孰与袁氏？世布恩德，孰与袁氏？”馥曰：“皆不如也。”谌曰：
“袁氏一时之杰，将军资三不如之势，久处其上，彼不
为将军下也。夫冀州天下之重资也，彼若与公孙瓒
并力取之，危亡可立而待也。然袁氏将军之旧，且为
同盟。当今之计，若举冀州以让袁氏，彼必厚德将军，
瓒亦不能与之争矣。是将军有让贤之名，而身安于
泰山也。”馥性恇怯，因然其计。馥长史耿武、别驾闵纯、
治中李历闻而谏曰：“袁绍孤客穷军，仰我鼻息，譬如
婴儿在股掌之上，绝其哺乳，立可饿杀，奈何欲以州
与之？”馥曰：“吾袁氏故吏，且才不如本初。度德而让，古
人所贵，诸君独何病焉！”馥乃避位让绍，从事皆弃馥
去，独耿武、闵纯杖刀拒绍，绍皆杀之。